Diari Oficial de la Generalitat Valenciana


Sumari del DOGV 5609, del 28-09-2007 (2007/11500)

RESOLUCIÓ de 20 de setembre de 2007, de la consellera de Turisme i presidenta de l'Agència Valenciana del Turisme, per la qual es convoca una beca de tècnic superior amb destinació a l'oficina d'informació turística de la Generalitat Valenciana a Brussel·les, Tourist Info Comunitat Valenciana (Brussel·les).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5609

Data del DOGV
:   28-09-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/11738


Data del document
:   20-09-2007

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * suport econòmic
    * ajuda pública
    * assignació per estudis

RESOLUCIÓ de 20 de setembre de 2007, de la consellera de Turisme i presidenta de l'Agència Valenciana del Turisme, per la qual es convoca una beca de tècnic superior amb destinació a l'oficina d'informació turística de la Generalitat Valenciana a Brussel·les, Tourist Info Comunitat Valenciana (Brussel·les). [2007/11006]
L'impuls de la competitivitat turística requerix, entre altres factors, disposar de professionals qualificats i amb suficient nivell d'especialització tècnica, per la qual cosa, la conselleria de Turisme contempla, entre les seues actuacions, l'oferta de beques, per a proporcionar la possibilitat de participar en els programes d'actuació que desplega l'Agència Valenciana del Turisme.
Tourist Info Comunitat Valenciana a Brussel·les, instal·lada a les dependències de la delegació de la Comunitat Valenciana, és la primera oficina que entra en funcionament en desplegament de l'objectiu d'internacionalització de la xarxa d'oficines d'informació turística, per a ampliar els servicis que s'oferixen des de Brussel·les, tot professionalitzant l'atenció de demandes turístiques i cobrir altres importants aspectes com són, la promoció de la Comunitat en el mercat europeu, el suport a les empreses i professionals del turisme valencià, potenciar les relacions entre l'oferta i la demanda, millorar el coneixement del mercat i prestar assistència tècnica sobre normativa en instruments financers europeus d'interés social.
A l'efecte es convoca la present beca per a la contractació d'un tècnic, atenent els requisits i característiques que es detallen en l'annex a la present resolució.
D'acord amb les funcions atribuïdes a l'Agència Valenciana del Turisme i al que disposa el Decret 108/1992, de 6 de juliol, del Govern Valencià, pel qual es regula la concessió de beques, resolc fer pública la convocatòria d'una beca de tècnic superior en l'Agència Valenciana del Turisme amb destinació a l'oficina d'informació turística de la Generalitat a Brusel·les, d'acord amb les següents condicions i característiques:
1. Objecte específic de la convocatòria
La present convocatòria té com a objecte la concessió d'una beca de tècnic superior per part de l'Agència Valenciana del Turisme amb destinació a l'oficina d'informació turística de la Generalitat Valenciana a Brussel·les, Tourist Info Comunitat Valenciana (Brussel·les). L'objectiu de la qual és la participació en un programa millora del coneixement de la demanda i de les oportunitats per als productes turístics valencians en el mercat de la Unió Europea, així com de desplegament de contactes i assessorament per a la participació en projectes europeus.
El becari realitzarà el seu treball en la seu de la Fundació de la Comunitat Valenciana a Brussel·les i dependrà orgànicament i funcionalment de la conselleria a través de l'Agència Valenciana del Turisme.
2. Duració del programa
El període de duració del programa serà d'un any natural, a comptar de la data d'incorporació efectiva, prorrogable per un període de la mateixa duració mitjançant una resolució de la consellera de Turisme i presidenta de l'Agència Valenciana del Turisme.
Es requerix incorporació immediata.
3. Requisits
Els candidats que vulguen participar-hi hauran de reunir els requisits següents:
- Titulació universitària de grau superior o equivalent, reconeguda oficialment.
- Anglés parlat i escrit i un segon idioma estranger comunitari.
- Ser menor de 30 anys.
- No incórrer en cap de les causes d'inhabilitació previstes en l'article 13.2 de la Llei 38/2003, de 17 de novembre, General de Subvencions.
4. Mèrits
- Es valorarà especialment estar en possessió d'un segon títol de tècnic o diplomat en Empreses i Activitats Turístiques.
- Altres idiomes.
- Coneixements amplis de programari sobre fulls de càlcul, bases de dades i interrelació d'estes i tractament de text, així com programes de tractament de dades.
- Coneixements i/o experiència en matèria d'informació i promoció turística.
- Coneixements i/o experiència en assumptes europeus, dret comunitari, etc.
- Experiència en l'elaboració d'estudis i anàlisi d'índole estadisticoeconòmica, preferentment en l'àmbit turístic.
Els sol·licitants hauran de reunir els requisits i condicions que s'assenyalen en la convocatòria al final del termini de presentació de les sol·licituds.
Els mèrits que s'adduïsquen hauran de ser acreditats, mitjançant les corresponents còpies compulsades, en el moment de presentació de les sol·licituds.
Les persones que acrediten una titulació obtinguda en una universitat privada o estrangera hauran de presentar necessàriament l'homologació del títol a Espanya.
5. Activitats a fer
Dins de les funcions de Tourist Info Comunitat Valenciana (Brussel·les) i dels objectius del Programa de la Xarxa Tourist Info, es participarà en les activitats següents:
- Atenció de sol·licituds d'informació turística sobre la Comunitat Valenciana, tractament de la informació turística i explotació de les bases de dades i altres activitats relacionades amb la gestió d'un servici d'informació turística.
- Participació activa en les relacions amb les oficines de la Xarxa Tourist Info per a la difusió d'informació sobre tots els destinacions turístiques.
- Col·laboració en el desplegament de contactes i seguiment amb els mitjans de comunicació per a potenciar la imatge de la Comunitat Valenciana a Brussel·les i en el mercat europeu.
- Seguiment del mercat turístic europeu (potencialitats dels productes turístics valencians, tendències de la demanda, nous segments, etc.), a través de l'elaboració d'estudis, informes, presa de dades i anàlisi.
- Seguiment dels assumptes de turisme en matèria europea en coordinació amb l'Agència Valenciana del Turisme.
- Assessorament als agents del sector turístic: associacions, empreses, professionals i administracions turístiques de la Comunitat Valenciana, en matèria d'assumptes europeus (obtenció de fons estructurals, instruments financers per al període 2007-2013) i participació en projectes europeus relacionats amb el turisme.
6. Dotació econòmica
La dotació econòmica se sufragarà a càrrec del programa pressupostari 31 «Xarxa OITS», subprograma 313 «Xarxa Touris-Info: beques tècnics exterior», capítol IV, dels pressupostos de l'Agència Valenciana del Turisme dels exercicis 2007 i 2008 per un import màxim de 22.800 euros bruts a distribuir en 12 mensualitats, dels quals es deduiran les corresponents retencions fiscals.
Esta convocatòria i la concessió de la beca estan condicionades a la provisió de crèdit adequat i suficient en els esmentats pressupostos.
7. Forma de pagament i indemnitzacions per raons de servici
Aplicades les retencions legals i les despeses d'assegurances, s'abonarà mensualment, amb el certificat previ dels coordinadors del programa.
Així mateix, es facilitaran dos bitllets a la destinació, corresponents a l'inici i finalització del programa.
Si, com a conseqüència del desplegament de les tasques que haja de dur a terme, el tècnic incorreguera en despeses de desplaçament, pernoctació o restauració, li seran rescabalades en els termes que per al personal de l'Agència Valenciana del Turisme establix la normativa aplicable en matèria de procediment d'indemnitzacions per raons de servici. L'aplicació del reglament es referirà únicament als conceptes i quanties que han de ser rescabalades sense que això implique una modificació en la relació jurídica del becari amb l'Agència Valenciana del Turisme.
8. Termini de presentació de sol·licituds i formalització
El termini per a la presentació de sol·licituds serà de 15 dies hàbils a partir de la publicació de la convocatòria.
Les sol·licituds a remetre, segons el model normalitzat i haurà d'estar acompanyat de la documentació següent:
- Fotocòpia del DNI.
- Curriculum vitae que expresse els estudis cursats i la trajectòria professional seguida, acreditats per mitjà de còpies, degudament compulsades, dels corresponents títols o certificats.
- Fotocòpia del títol de llicenciat, o resguard de la seua sol·licitud.
- Fotocòpia de l'expedient acadèmic en què figuren les qualificacions obtingudes, data d'obtenció d'estes i nombre de convocatòries.
- Una fotografia grandària carnet.
9. Comissió avaluadora
La comissió avaluadora elaborarà l'oportuna proposta d'adjudicació. La dita comissió estarà formada per:
President: el cap de l'Àrea de Producte.
Secretari: el cap de Servici d'Informació Turística,
Vocal: el cap del Servici de Contractació, Coordinació i Assistència Tècnica.
La comissió podrà convocar tots aquells candidats que considere oportú per a comprovar, mitjançant entrevista, els aspectes que estime d'interés, o realitzar les proves i/o entrevistes eliminatòries que considere necessàries sobre coneixements turístics, d'idiomes i de la realitat i el funcionament de la Unió Europea, així com temes d'actualitat relacionats amb esta. La comissió podrà declarar deserta, totalment o parcialment, l'adjudicació.
10. Barem per a la concessió
Es valorarà el currículum acadèmic, tenint en compte les titulacions preferents, els mèrits i els resultats obtinguts en les proves i/o entrevistes realitzats per la comissió avaluadora.
Entre tots els sol·licitants se seleccionaran un titular i dos suplents per a cobrir les vacants que puguen produir-se. Per a accedir a la condició de becari caldrà que es dicte la resolució de la consellera de Turisme i presidenta de l'Agència Valenciana del Turisme en la qual es faça la concessió al seu favor. Ni la condició de titular ni la de suplent, generarà en cap moment cap relació laboral amb l'Agència Valenciana del Turisme i per tant, no li serà aplicable la legislació vigent per al personal laboral o funcionari de l'Agència Valenciana del Turisme.
Ateses les característiques especials de la convocatòria, resulta incompatible amb qualsevol altra beca per a activitat semblant i amb qualsevol relació professional de prestació de servicis a l'Agència Valenciana del Turisme.
11. Obligacions dels beneficiaris
a) De forma genèrica li competix acceptar i complir les normes establides en les bases d'esta convocatòria i les que s'establisquen en la resolució de concessió, en l'acord de condicions de desplegament del programa, així com les instruccions que durant el període de vigència d'esta reba de l'Agència Valenciana del Turisme, a través del programa d'activitats específic que es propose al tècnic o a través dels coordinadors que es designen.
b) Començar el gaudi del programa tècnic dins del termini que s'assenyale i realitzar la seua labor sense que cap altre compromís, anterior o futur, impedisca o dificulte, durant el període de la vigència, el compliment ininterromput de les obligacions contretes.
c) Realitzar les activitats previstes en l'objecte de la convocatòria amb un nivell de dedicació satisfactori, sota la supervisió dels coordinadors que es designe per l'Agència Valenciana del Turisme.
d) Presentar a l'Agència Valenciana del Turisme, en la periodicitat que quede establit en el programa d'activitats, una memòria de la labor realitzada. Al finalitzar el programa es presentarà una memòria final del treball realitzat. Els treballs que el tècnic puga elaborar durant el programa, així com la memòria final seran propietat de l'Agència Valenciana del Turisme, que es reserva el dret de la seua publicació i utilització.
12. Resolució de la concessió
La concessió serà resolta per la consellera de Turisme i presidenta de l'Agència Valenciana del Turisme, en el termini de sis mesos, comptats a partir de la publicació de la present convocatòria, transcorregut este període i davant la falta de resolució expressa s'entendran desestimades les sol·licituds.
Les persones sol·licitants la candidatura de les quals no haja sigut acceptada, si ho volen, podran retirar la seua documentació en l'Agència Valenciana del Turisme (Av. Aragó, 30, 8ª), en el termini de tres mesos a partir de l'endemà de la data de comunicació als aspirants. Passat el dit termini les documentacions seran destruïdes.
13. Revocació i rescissió:
L'Agència Valenciana del Turisme, previ expedient instruït a l'efecte, podrà revocar o interrompre el gaudi del programa si concorreguera alguna de les causes següents:
a) Obtenció de l'ajuda sense reunir els requisits requerits en la convocatòria, o per mitjà de falsedat en document.
b) Incompliment de les obligacions contretes que figuren en el punt set de la present convocatòria i de les que complementàriament s'establisquen en l'acord de condicions de la beca, amb independència de les causes, si estes no foren únicament i directament imputables a l'Agència Valenciana del Turisme. Al respecte s'establix un període de prova de tres mesos de duració al termini del qual els coordinadors avaluaran el compliment efectiu per part del tècnic de les distintes tasques encomanades fins al moment, proposant la seua continuïtat en el gaudi de la beca o bé la seua revocació. En el segon cas queda a criteri del cap de l'Àrea de Producte l'execució o no de la suplència prevista.
c) No incorporar-se a la destinació en la data límit que els haguera sigut fixada en l'acord de condicions, o per l'abandó d'este durant el període de gaudi del programa.
d) La no-acceptació de la beca i la no presentació de la documentació original que puga ser-li sol·licitada per a la seua formalització en els terminis establits.
e) Trobar-se sotmés a algun dels supòsits d'incompatibilitat que establix la Llei 53/1984, de 26 de desembre, d'Incompatibilitats del Personal al Servici de les Administracions Públiques (Boletín Oficial del Estado de 4 de gener de 1985).
f) No firmar l'acord de condicions per al desplegament del programa. El beneficiari haurà, si fa el cas, reintegrar les quantitats percebudes fins al moment de la revocació administrativa de l'atorgament de la beca.
14. Renúncia
Els interessats que hagen sigut seleccionats podran renunciar al seu dret abans de la firma de l'acord de condicions per al desplegament del programa.
Una vegada firmat l'acord de condicions no s'admetrà la renúncia, excepte causes justificades i lliurement apreciades per l'Agència Valenciana del Turisme. En estos casos, l'Agència Valenciana del Turisme procedirà a la substitució dels tècnics que hagueren renunciat, d'acord amb la proposta de la comissió avaluadora.
Si es produïra la renúncia després de l'inici del programa, l'Agència Valenciana del Turisme podrà o bé, declarar extinta la beca, o deferir-la pel període que reste a favor del primer suplent, i si no n'hi ha al segon, abonant-se-li únicament el pagament corresponent al període de pràctiques realment realitzat.
Contra la present resolució, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos, comptats des de l'endemà de la publicació de la present resolució en el Diari Oficial de la Comunitat Valenciana, d'acord amb el que establixen l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa. No obstant podrà interposar-se recurs potestatiu de reposició, en el termini d'un mes, davant del mateix òrgan que va dictar l'acte, a comptar de l'endemà de la publicació de la present resolució en el Diari Oficial de la Comunitat Valenciana.
València, 20 de setembre de 2007.- La consellera de Turisme i presidenta de l'Agència Valenciana del Turisme: Angélica Such Ronda.